SK Úradný vestník Európskej únie L 47/74

VYKONÁVACIE ROZHODNUTIE KOMISIE

z 18. februára 2013

o dohľade, rastlinolekárskych kontrolách a opatreniach, ktoré sa majú prijať, pokiaľ ide o drevený obalový materiál momentálne používaný na prepravu špecifikovaného druhu tovaru s pôvodom v Číne

[oznámené pod číslom C(2013) 789]

(2013/92/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na tretiu vetu jej článku 16 ods. 3,

keďže:

(1) Drevený obalový materiál momentálne používaný na prepravu predmetov rôzneho druhu do Únie má spĺňať body 2 a 8 oddielu I časti A prílohy IV k smernici 2000/29/ES.

(2) Pri nedávnych rastlinolekárskych kontrolách vykonaných členskými štátmi sa ukázalo, že drevený obalový materiál používaný na prepravu určitého tovaru s pôvodom v Číne bol kontaminovaný škodlivými organizmami, konkrétne organizmom Anoplophora glabripennis (Motschulsky), čo spôsobilo výskyt týchto organizmov v Rakúsku, Francúzsku, Nemecku, Taliansku, Holandsku a Spojenom kráľovstve.

(3) Z tohto dôvodu by mal drevený obalový materiál tohto tovaru podliehať dohľadu uvedenému v článku 13 ods. 1 smernice 2000/29/ES, rastlinolekárskym kontrolám uvedeným v článku 13a ods. 1 písm. b) bode iii) uvedenej smernice a v prípade potreby opatreniam uvedeným v článku 13c ods. 7 uvedenej smernice. Výsledky týchto rastlinolekárskych kontrol by mali byť oznámené Komisii.

(4) Na základe výsledkov oznámených Komisii by sa malo vykonať k 31. máju 2014 preskúmanie s cieľom zhodnotiť efektívnosť tohto rozhodnutia a posúdiť fytosanitárne riziká dovozu dreveného obalového materiálu používaného na prepravu určitého tovaru s pôvodom v Číne do Únie.

(5) Toto rozhodnutie by sa malo uplatňovať do 31. marca 2015.

(6) Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,

PRIJALA TOTO ROZHODNUTIE:

Článok 1

Vymedzenie pojmov

Na účely tohto rozhodnutia sa uplatňuje toto vymedzenie pojmov:

a) „drevený obalový materiál“ znamená drevo alebo drevené výrobky používané na podporu, ochranu alebo prepravu tovaru, vo forme kaziet, debien, prepraviek, sudov a podobných obalov, ďalej vo forme paliet, skriňových paliet a iných nakladacích plošín, nástavných rámov paliet a prekladov, momentálne používaných na prepravu predmetov rôzneho druhu; spracúvané drevo vyrábané lepením, teplom či tlakom alebo ich kombináciou a obalový materiál celý tvorený drevom hrúbky 6 mm alebo menej sa vylučujú;

b) „špecifikovaný druh tovaru“ znamená tovar s pôvodom v Číne, ktorý sa do Únie dováža na základe číselných znakov kombinovanej nomenklatúry uvedených v prílohe I a spĺňa opisy stanovené v prílohe I k nariadeniu Rady (EHS) č. 2658/87 (2);

c) „zásielka“ znamená množstvo tovaru, na ktoré sa vzťahuje jednotný doklad požadovaný na účely colných alebo iných formalít.

Článok 2

Dohľad

1. Drevený obalový materiál každej zásielky špecifikovaného druhu tovaru podlieha colnému dohľadu podľa článku 37 ods. 1 nariadenia Rady (EHS) č. 2913/92 (3) a dohľadu vykonávanému zodpovednými oficiálnymi orgánmi, ako sa uvádza článku 13 ods. 1 smernice 2000/29/ES. Špecifikovaný druh tovaru je možné prepustiť do colného režimu, ako sa uvádza v článku 4 ods. 16 písm. a), d), e), f), g) nariadenia (EHS) č. 2913/92, ak boli splnené formality uvedené v článku 3.

2. Zodpovedné oficiálne orgány môžu požiadať letecké úrady, prístavné úrady alebo dovozcov či prevádzkovateľov, podľa dohody, aby hneď, ako sa dozvedia o blížiacom sa dovoze špecifikovaného druhu tovaru, poskytli predbežné oznámenie colnému úradu na mieste vstupu, ako aj oficiálnemu orgánu miesta vstupu.

Článok 3

Rastlinolekárske kontroly

Drevený obalový materiál zásielok špecifikovaného druhu tovaru podlieha rastlinolekárskym kontrolám stanoveným v článku 13a ods. 1 písm. b) bode iii) smernice 2000/29/ES minimálne vo frekvencii stanovenej v prílohe I k tomuto nariadeniu s cieľom potvrdiť, že tento drevený obalový materiál spĺňa požiadavky stanovené v bodoch 2 a 8 oddielu I časti A prílohy IV k smernici 2000/29/ES.

Rastlinolekárske kontroly sa uskutočňujú na mieste vstupu do Únie alebo na mieste určenia stanovenom v súlade so smernicou Komisie 2004/103/ES (4), ktorá sa uplatňuje mutatis mutandis.

Článok 4

Opatrenia v prípade nesplnenia podmienok

Ak sa pri rastlinolekárskych kontrolách uvedených v článku 3 ukáže, že body 2 a 8 oddielu I časti A prílohy IV k smernici 2000/29/ES nie sú splnené alebo že drevený obalový materiál je kontaminovaný škodlivými organizmami uvedenými v časti A prílohy I k uvedenej smernici, príslušný členský štát okamžite zabezpečí, aby sa na drevený obalový materiál nespĺňajúci podmienky vzťahovalo jedno z opatrení ustanovených v článku 13c ods. 7 uvedenej smernice.

Článok 5

Podávanie správ

Bez toho, aby bola dotknutá smernica Komisie 94/3/ES (5), členské štáty oznámia Komisii počet a výsledky rastlinolekárskych kontrol vykonaných v súlade s článkami 2 a 3 tohto rozhodnutia, pričom použijú vzor na podávanie správ uvedený v prílohe II, a to do 31. októbra 2013 za obdobie od 1. apríla 2013 do 30. septembra 2013, do 30. apríla 2014 za obdobie od 1. októbra 2013 do 31. marca 2014, do 31. októbra 2014 za obdobie od 1. apríla 2014 do 30. septembra 2014 a do 30. apríla 2015 za obdobie od 1. októbra 2014 do 31. marca 2015.

Článok 6

Preskúmanie

Toto rozhodnutie sa preskúma do 31. mája 2014.

Článok 7

Nadobudnutie účinnosti a koniec uplatňovania

Toto rozhodnutie nadobúda účinnosť 1. apríla 2013.

Uplatňuje sa do 31. marca 2015.

Článok 8

Adresáti

Toto rozhodnutie je určené členským štátom.

V Bruseli 18. februára 2013 Za Komisiu Tonio BORG člen Komisie

(1) Ú. v. ES L 169, 10.7.2000, s. 1.

(2) Ú. v. ES L 256, 7.9.1987, s. 1.

(3) Ú. v. ES L 302, 19.10.1992, s. 1.

(4) Ú. v. EÚ L 313, 12.10.2004, s. 16.

(5) Ú. v. ES L 32, 5.2.1994, s. 37.

PRÍLOHA I ŠPECIFIKOVANÝ DRUH TOVARU Číselný znak kombinovanej nomenklatúry Opis Frekvencia rastlinolekárskych kontrol (%) 2514 00 00 Bridlica, tiež nahrubo opracovaná alebo len rozpílená, alebo inak rozrezaná, na bloky alebo dosky pravouhlého (vrátane štvorcového) tvaru 90 2515 Mramor, travertín, ecaussin a ostatné vápenaté kamene na výtvarné alebo stavebné účely so zdanlivou špecifickou hmotnosťou 2,5 alebo viac a alabaster, tiež nahrubo opracované alebo len rozpílené, alebo inak rozrezané, na bloky alebo dosky pravouhlého (vrátane štvorcového) tvaru 90 2516 Žula, porfýr, čadič, pieskovec a ostatné kamene na výtvarné alebo stavebné účely, tiež nahrubo opracované alebo len rozpílené, alebo inak rozrezané, na bloky alebo dosky pravouhlého (vrátane štvorcového) tvaru 90 6801 00 00 Dlažbové kocky, obrubníky a dlažbové dosky z prírodného kameňa (okrem bridlice) 15 6802 Opracované kamene na výtvarné alebo stavebné účely (okrem bridlice) a výrobky z nich, iné ako tovar položky 6801; kamienky na mozaiky a podobné účely, z prírodného kameňa (vrátane bridlice), tiež na podložkách; umelo farbené granuly, odštiepky a prach z prírodného kameňa (vrátane bridlice) 15